
Egy szennyvíztisztító telep mikroműanyag terhelése a Dunára

Kulcsszavak: szennyvíztisztító; mikroműanyag; Duna; mikroszál; emisszió
A növekvő műanyagtermelés következtében a mikroműanyagok (MP) a világon mindenütt jelenlévő, perzisztens szennyezőkké váltak. A vízi ökoszisztémát elsősorban a kommunális szennyvíztisztító telepekből (WWTP) származó és a folyók által szállított MP szennyezők veszélyeztetik. Ezek a különböző alakú és kémiai összetételű, 1-5000 µm méretű műanyag részecskék bekerülve az élő szervezetekbe káros hatásokat fejtenek ki. A tisztított szennyvíz a textíliák mosása során szabaddá váló természetes (pl. pamut és gyapjú) és mesterségesen gyártott (pl. viszkóz és polipropilén) szálakat tartalmaz. Jelentős terhelést jelent a részben degradálódott toalettpapírból származó cellulóz-alapú szálmennyiség. A szálakon túlmenően számolni kell a kozmetikai ipar által gyártott MP-okkal is. A világon a kommunális szennyvíznek csak egy része kerül összegyűjtésre és tisztításra, de a hagyományos WWTP-ek tervezésénél sem volt korábban szempont a MP eltávolítás. Célom, hogy a vonatkozó szakirodalomi adatok és a saját munkám eredményeinek ismertetésével értékeljem a WWTP-ek MP emissziójának jelenlegi helyzetét. Hazai példaként bemutatom a budapesti Csepeli Központi Szennyvíztisztító telep környezetében és a Duna vízben mérhető MP koncentráció értékeket. Kísérleti munkám eredményeit Tserendorj és munkatársai a Csepeli Központi Szennyvíztisztító telep Dunára gyakorolt MP emissziójával kapcsolatos publikált eredmények és a szerző által biztosított nyers adataok további feldolgozásával kívánom összevetni. A Csepeli Központi Szennyvíztisztító telep környezetében a Dunában, 2023 februárban és áprilisban végzett mérések szerint a MP koncentráció 2,27-3,67, illetve 4,45-6,97 részecske/L között ingadozott. A Duna vízben Budapestnél, 2023-ban, 0,028-0,164 részecske/L MP koncentrációt mértem. A WWTP-be befolyó szennyvíz üzemenként eltérő összetétele, az egységes mintavételi és meghatározási módszerek hiánya, a vizsgáló laboratóriumok eltérő felszereltsége megnehezíti a szennyvíztisztítási módszerek hatékonyságának összevetését. A nagyszámú megjelent publikációban sokféle mintavételi módszert alkalmaznak, amelyek például különböző részecskeméret tartománynak, formának, sűrűségnek felelnek meg. Ajánlott egy szélesebb tudományos közösség számára alkalmazható, megbízható és összehasonlítható mintavételi eljárás kidolgozása, amely a jelenlegi tanulmányok minőségi értékelésével elérhető.



